Toimitusjohtaja Jukka Alho
Itella Oyj
PL 1
00011 ITELLA

Arvoisa toimitusjohtaja Jukka Alho,

esitämme kaikkien Hakunilan alueen asukkaiden puolesta paheksuntamme sen johdosta, että Itella Posti lopettaa Hakunilan postin 9.11.2012 alkaen. Päätöksenne koskee yli 20 000 asukasta eli keskikokoisen kaupungin verran väkeä jää jatkossa ilman postitoimistoa lähiasiointipaikassaan. Monelle tärkeä pakettien lähettäminen omassa kotipostissa ei enää tänä jouluna onnistu.

Olemme pahoillamme siitä, miten Itella Oyj kohtelee alueemme asukkaita ja yrityksiä. Oma posti on imagokysymys ja kilpailukykykysymys alueen kehittymisen ja vetovoimaisuuden kannalta. Pienilläkin paikkakunnilla on asiamiesposti, jollaista Hakunilaan ei jatkossa tule.

Itella Postin tiedotteessa Itellan verkkosivuilla kerrotaan, että pakettien noutaminen siirtyy Hakunilan R-kioskiin. R-kioski on jo nykyään ruuhkainen, joten epäilemme palvelun heikkenevän huomattavasti, kun postipakettien noutajat tulevat samaan jonoon. Tiedotamme tilanteesta teille joulunalusaikaan.

Muu postiasiointi hoituu tiedotteen mukaan jatkossa Tikkurilan postissa, johon Hakunilan posti ”yhdistetään”. Hakunilan ja Tikkurilan välillä on matkaa 5-10 kilometriä, riippuen asuinalueesta. Tikkurilan posti sijaitsee erittäin hankalassa paikassa, parkkipaikkoja on todella vähän, ja postikin on pieni. Epäilemme tämänkin palvelun toimivuutta.

Keräsimme vuosi sitten tuhansien asukkaiden allekirjoittaman adressin postimme säilyttämisen puolesta. Neuvotteluissa verkostojohtaja Anna Lehtosen kanssa ehdotimme, että Itella käynnistää neuvottelut Vantaan kaupungin kanssa asiasta. Asiat eivät nähtävästi edenneet suotuisasti.

Ehdotamme, että Hakunilan R-kioskin tilannetta seurataan jo tänä jouluna. Samoin esitämme, että Hakunilan keskustan kehittämissuunnitelman yhteydessä etsitään uudet tilat, edelleenkin yhdessä kaupungin toimijoiden kanssa, ja heti kun mahdollista, Hakunilan posti siirrettään takaisin omalle paikalleen Hakunilaan.

Tiedoksi:
Kaupunginjohtaja Kari Nenonen, Vantaan kaupunki

Yhteistyöterveisin

Kati Tyystjärvi ja muut viime vuoden adressin alkuunpanijat eli Tarja Eklund, Taisto Mäntynen ja Pertti Oksman

Lisätietoja: Kati Tyystjärvi, Seppäläntie 15, 01260 VANTAA, puh. 050-5701566